Id-Disa' Rapport ta' Progress tas-Sigurtà tal-Unjoni li ġie ppubblikat illum, jixħet dawl fuq il-passi reċenti li ttieħdu għall-prevenzjoni tal-finanzjament tat-terroriżmu permezz tat-traffikar ta' prodotti kulturali u t-titjib tal-interoperabbiltà ta' sistemi ta' informazzjoni tal-UE. Skont valutazzjoni komprensiva ta' Politika tas-Sigurtà tal-UE mill-2001 'l hawn, ir-rapport jenfasizza wkoll in-nuqqasijiet u l-isfidi li fadal li jridu jiġu indirizzati. Implimentazzjoni mhix kompluta tal-politiki eżistenti tibqa' sfida, bħalma huma r-radikalizzazzjoni u ċ-ċiberkriminalità - li jistgħu jeħtieġu bidliet fl-istrumenti eżistenti. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “F'dan l-ambjent ta' sigurtà li qed jinbidel b'mod rapidu għandna nintensifikaw l-isforzi tagħna biex inwettqu l-elementi essenzjali kollha u naħdmu malajr biex niksbu Unjoni ta' Sigurtà ġenwina u effettiva. Il-frammentazzjoni tagħmilna lkoll vulnerabbli. L-uniku mod kif l-UE tista' ġġib valur miżjud konkret u tiżgura s-sigurtà u s-sikurezza taċ-ċittadini Ewropej huwa bl-unità u l-fiduċja billi ntejbu l-kooperazzjoni u niffaċilitaw l-iskambju ta' informazzjoni bejn l-Istati Membri tagħna.” Il-Kummissarju għall-Unjoni tas-Sigurtà, Julian King, qal: “Il-Valutazzjoni Komprensiva tissodisfa impenn li tajt lill-Parlament Ewropew biex itwettaq rieżami bir-reqqa tal-politika ta' sigurtà tal-UE — l-ewwel waħda - l-ewwel waħda f' 16-il sena. Hemm xi lezzjonijiet importanti, fosthom il-ħtieġa għal aġġiltà ikbar biex inwieġbu għat-theddid li qed jevolvi. Se jkun hemm opportunità li niddiskutu mal-Parlament f'Settembru.” Progress kostanti dwar fajls ewlenin Sar progress kostanti f'dawn l-aħħar xhur, speċjalment permezz ta' regoli ġodda proposti f'Lulju 2017 dwar it-traffikar ta' oġġetti kulturali, u ntlaħaq ftehim dwar sistema ġdida ta' Dħul / Ħruġ biex tiġi rreġistrata d-dejta tad-dħul u l-ħruġ ta' ċittadini minn pajjiżi terzi li jaqsmu l-fruntieri esterni ta-UE. Żdied ix-xogħol fuq il-ġlieda kontra r-radikalizzazzjoni fuq l-internet permezz ta' pjan ta' azzjoni ta' miżuri ġodda stabbilit biex jiġi identifikat u jitneħħa kontenut terroristiku illegali fuq l-internet. Enfasi msaħħa fuq il-protezzjoni ta' miri faċli wasslet ukoll lil Forzi Speċjali Belġjani u Olandiżi biex jissimulaw attakki terroristiċi sinkronizzati fi skejjel pubbliċi. L-eżerċizzju ta' prattika, li kien appoġġat mill-Kummissjoni, ipprovda lezzjonijiet importanti dwar it-tħejjija. L-indirizzar tal-isfidi u l-lakuni fil-politika tas-sigurtà Ir-rapport tal-lum iħares lura lejn 15-il sena ta' politika ta' sigurtà tal-UE u filwaqt li din il-valutazzjoni hija pożittiva u tikkonferma r-rilevanza tal-istrumenti ewlenin tal-politika tas-sigurtà tal-UE, jidentifika wkoll l-isfidi u l-lakuni. Dan jinkludi l-ħtieġa biex jiġu aġġustati l-politiki u l-għodda eżistenti biex iwieġbu għat-theddida tat-terroriżmu li kulma tmur dejjem qed tevolvi, kif enfasizzati fil-konklużjonijiet tal-Kunsill Ewropew tat-22-23 ta' Ġunju 2017 u fil-Pjan ta' Azzjoni tal-G20 dwar il-Ġlieda Kontra t-Terroriżmu tas-7 ta' Lulju 2017. Sabiex tindirizza l-isfidu u l-lakuni, il-Kummissjoni se tkompli tieħu azzjoni billi: L-isfond Is-sigurtà kienet prijorità politika sa mill-bidu tal-mandat tal-Kummissjoni Juncker – mil-Linji Gwida Politiċi tal-President Juncker ta' Lulju 2014, sal-aħħar Diskors dwar l-Istat tal-Unjoni fl-14 ta' Settembru 2016. L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex ikun żgurat rispons effettiv tal-UE għat-theddidiet mit-terroriżmu u għas-sigurtà, fosthom il-ġlieda kontra r-radikalizzazzjoni, it-tisħiħ taċ-ċibersigurtà, it-twaqqif tal-finanzjament tat-terroriżmu, kif ukoll it-titjib fl-iskambju tal-informazzjoni. Sa mill-adozzjoni tal-Aġenda, sar progress sinifikanti fl-implimentazzjoni tagħha li jwitti t-triq lejn Unjoni ta' Sigurtà effettiva u ġenwina. Il-progress huwa rifless fir-rapporti tal-Kummissjoni, ippubblikati fuq bażi regolari. Il-valutazzjoni komprensiva, annessa mar-rapport tal-lum, hija bbażata fuq analiżi interna mis-servizzi tal-Kummissjoni, minn stħarriġ li twettaq mill-awtoritajiet tal-Istati Membri u l-aġenziji tal-UE, u minn djalogu ma' firxa wiesgħa ta' partijiet interessati, inklużi l-Parlament Ewropew, il-parlamenti nazzjonali, is-soċjetà ċivili, gruppi ta' riflessjoni, akkademiċi u rappreżentanti tal-industrija. Il-Kummissjoni se tippreżenta l-valutazzjoni komprensiva tagħha lill-Parlament Ewropew u lill-Kunsill u tinkoraġġixxi liż-żewġ istituzzjonijiet biex jimpenjaw ruħhom fi djalogu biex jeżaminaw is-sejbiet tagħha. Għal Iktar Informazzjoni Komunikazzjoni: Id-Disa'Rapport ta' Progress dwar l-Unjoni tas-Sigurtà Anness: Dokument ta' Ħidma tal-Persunal tal-Kummissjoni - Valutazzjoni Komprensiva ta' Politika tas-Sigurtà tal-UE Anness (2): Dokument ta' Ħidma tal-Persunal tal-Kummissjoni - Valutazzjoni Komprensiva ta' Politika tas-Sigurtà tal-UE Komunikazzjoni: Aġenda Ewropea dwar is-Sigurtà Skeda informattiva: Ewropa li tipproteġi Skeda informattiva: Aġenda Ewropea dwar is-Sigurtà - is-sitwazzjoni attwali